Justiits- ja Digiministeerium Teie 10.03.2025 nr 7-1/2352

info@justdigi.ee

Kadi.Karus@justdigi.ee Meie 18.03.2025 nr 4/47

**Arvamuse avaldamine ettevõtete kestlikkusalase**

**hoolsuskohustuse direktiivi muutmise kohta**

Lugupeetud Heddi Lutterus!

Eesti Kaubandus–Tööstuskoda (edaspidi Kaubanduskoda) tänab Justiits- ja Digiministeeriumit võimaluse eest avaldada arvamust Euroopa Komisjoni algatuse kohta muuta 24. juulil 2024 jõustunud ettevõtete kestlikkusalase hoolsuskohustuse direktiivi ((EL) 2024/1760) eesmärgiga vähendada hoolsuskohustuste täitmisega kaasnevat koormust ettevõtjatele. Järgnevalt esitame oma seisukohad Euroopa Komisjoni algatuse kohta.

1. Kaubanduskoja hinnangul kaasneb ettevõtjatele kestlikkusalase hoolsuskohustuse direktiivi rakendamisega ebamõistlikult suur koormus ja kulude kasv, kusjuures osasid kohustusi on ettevõtjatel äärmiselt keeruline kui mitte võimatu täita. Seetõttu peame väga positiivseks, et Euroopa Komisjon on tulnud välja ettepanekutega muuta direktiivi, et vähendada ettevõtjate koormust.
2. Kaubanduskoja esimene eelistus on see, et direktiivist tulenevate kestlikkusalaste hoolsuskohustuste täitmine oleks ettevõtjate jaoks vabatahtlik. Kui ettevõtja näeb nende kohustuste täitmisel positiivset mõju või tema koostööpartnerid, kliendid, tarnijad näevad sellest positiivset kasu, siis võiks ettevõtjal olla võimalus vabatahtlikult kestlikkusalaseid hoolsuskohustusi täita ning sellest ka teistele osapooltele ja avalikkusele teada anda. Kui ettevõtja ega teised osapooled ei pea vajalikuks, et ettevõtja täidab direktiivis sätestatud hoolsuskohustusi, siis ei peaks sundima ettevõtjat lisanduvaid kohustusi täitma. Seega teeme ettepaneku lisada Eesti seisukohtadesse põhimõte, et direktiivist tulenevate kestlikkusalaste hoolsuskohustuste täitmine võiks olla sõltumata ettevõtja suurusest vabatahtlik.
3. Kui direktiivist tulenevate kohustuste vabatahtlikuks muutmine ei leia liikmesriikide hulgas toetust, siis toetame mitmeid Euroopa Komisjoni muudatusettepanekuid.
	1. Toetame Euroopa Komisjoni ettepanekut lükata edasi direktiivi siseriiklikku õigusesse ülevõtmise tähtaega. Kuigi Euroopa Komisjon pakub välja, et tähtaega võiks edasi lükata ühe aasta võrra ja sellega seoses ka järkjärgulist rakendamist ettevõtjatele, siis Kaubanduskoja hinnangul võiks tähtaega edasi lükata vähemalt kahe aasta võrra. See on vajalik olukorras, kus Euroopa Komisjon ei suuda õigeaegselt välja töötada asjakohaseid juhiseid. Leiame, et Komisjoni juhised peaksid olema ettevõtjatele ja liikmesriikidele avalikult kättesaadavad vähemalt kolm aastat enne seda, kui ettevõtjad peavad hakkama direktiivist tulenevaid kohustusi täitma.
	2. Kaubanduskoda peab positiivseks Euroopa Komisjoni muudatusettepanekut, mille kohaselt hoolsuskohustuse raames seatav kohustus hinnata põhjalikult oma äripartnerite protsesside potentsiaalseid riske piirdub üksnes tegevuste ahelasse kuuluvate otseste äripartneritega. Praegune nõue, et ettevõtja peab hindama kõiki tegevusahelasse jäävaid ettevõtjaid ehk nii otseseid kui ka kaudseid äripartnereid, on ettevõtjate jaoks äärmiselt koormav ja ebamõistlik ning praktikas ka raskesti teostatav.
	3. Toetame muudatusettepanekut piirata info hulka, mida hoolsuskohustusega ettevõtjal on õigus oma äripartneritelt kahjulike mõjude kaardistamise käigus küsida. See aitab vähendada halduskoormust eelkõige nende ettevõtjate jaoks, kes direktiivi kohaselt ei pea täitma hoolsuskohustusi, aga kellelt nõuab äripartner sellist teavet.
	4. Meie hinnangul on mõistlik Euroopa Komisjoni ettepanek eemaldada direktiivist ettevõtja kohustus rakendada kahjuliku tegevusega äripartneri suhtes nn viimase abinõuna ärisuhte peatamise meedet. Nõustume, et selle nõude kaotamine vähendab halduskoormust olukorras, kus on teada, et äripartner maandab lõpuks oma kahjuliku mõju.
	5. Kaubanduskoda toetab ka huvirühmade mõiste kitsendamist selliselt, et selle alla lähevad edaspidi üksnes töötajad, nende esindajad ja isikud ning kogukonnad, kelle huve või õigusi ettevõtja tegevus otseselt rikub. Toetame ka muudatust, et ettevõtjad peavad kaasama üksnes need huvigrupid, kes on konkreetses etapis asjakohased ehk edaspidi puuduks kohustus kaasata igal ajal kõikmõeldavaid huvigruppe.
	6. Nõustume, et ettevõtjate koormust aitab vähendada ka muudatusettepanek, mille kohaselt muutub hoolsuskohustuse täitmise hindamise ning protsesside uuendamise sagedus iga-aastasest kohustusest iga viie aasta tagant täidetavaks kohustuseks.
	7. Peame positiivseks muudatusettepanekut, jätta direktiivist välja ettevõtja kohustus täita kliimamuutuste leevendamise üleminekukava.
	8. Toetame ettepanekut jätta direktiivist välja punkt, mille kohaselt kohustub Euroopa Komisjon enne juulit 2026 esitama aruande vajaduse kohta kehtestada täiendavad hoolsuskohustuse nõuded finantsettevõtjatele.

Loodame, et peate võimalikuks Eesti seisukohtade kujundamisel võtta arvesse Kaubanduskoja kommentaare ja ettepanekuid. Kui Justiits- ja Digiministeerium või teised osapooled näevad direktiivis täiendavaid võimalusi, kuidas vähendada ettevõtjate koormust, siis toetab Kaubanduskoda ka neid ettepanekuid.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko@koda.ee